Document ID: 32014D0209

KOMISIJAS LĒMUMS
(2014. gada 20. marts)
par vadītāja apliecību kategoriju savstarpējo atbilstību
(izziņots ar dokumenta numuru C(2014) 1625)
(Dokuments attiecas uz EEZ)
(2014/209/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Direktīvu 2006/126/EK par vadītāju apliecībām (1) un jo īpaši tās 13. panta pirmo daļu,
tā kā:
(1)
Ar Direktīvu 2006/126/EK nosaka, ka visām vadītāja apliecībām, ko dalībvalstis ir izdevušas, tostarp tām apliecībām, kuras ir izdotas pirms savstarpējās atzīšanas principa piemērošanas datuma, jābūt savstarpēji atzītām.
(2)
Savstarpējas vadītāja apliecību atzīšanas princips ir saistīts ar visu to tiesību pilnīgu atzīšanu, kuras apliecības turētājam ir piešķirtas saskaņā ar tajā laikā spēkā esošajiem valsts noteikumiem.
(3)
Direktīva 2006/126/EK paredz, ka dalībvalstīm būtu jānosaka atbilstība starp to kategoriju vadītāja apliecībām, kas izdotas pirms minētās direktīvas īstenošanas, un tām, kuras noteiktas tās 4. pantā. Šī atbilstība jānosaka ar Komisijas piekrišanu juridiski saistošā formā.
(4)
Pēc Horvātijas pievienošanās Savienībai šīs valsts izdotās vadītāja apliecības ir jāiekļauj ar Komisijas Lēmumu 2013/21/ES (2) izveidotajās atbilstības tabulās.
(5)
Kopš Lēmuma 2013/21/ES pieņemšanas Čehijas Republika, Vācija, Grieķija, Itālija, Slovēnija un Zviedrija ir ziņojušas par labojumiem atbilstības tabulās, kas attiecīgi tiek apstiprināti.
(6)
Tāpēc Lēmums 2013/21/ES būtu jāatceļ,
IR PIEŅĒMUSI ŠO LĒMUMU.
1. pants
Šis lēmums attiecas uz visām derīgajām vadītāja apliecībām, kuras ir izdotas dalībvalstīs un kuras joprojām ir apritē.
2. pants
Atbilstības tabulas starp to vadītāja apliecību kategorijām, kas izdotas dalībvalstīs pirms Direktīvas 2006/126/EK īstenošanas, un saskaņotajām vadītāja apliecību kategorijām, kā noteikts Direktīvas 2006/126/EK 4. pantā, ir dotas šā lēmuma pielikumā.
3. pants
1. Attiecīgo kategoriju vadītāja apliecības, kas izdotas pirms Direktīvas 2006/126/EK īstenošanas, to turētājam dod tiesības, nemainot vadītāja apliecību, vadīt atbilstīgo kategoriju transportlīdzekļus, kā aprakstīts pielikumā. Var būt piemērojami daži ierobežojumi, un attiecībā uz atbilstīgajām tiesībām tie ir norādīti šā lēmuma pielikumā.
2. Mainot vadītāja apliecību pret ES parauga vadītāja apliecību, kas aprakstīta Direktīvas 2006/126/EK I pielikumā, līdzvērtīgās tiesības piešķir, kā aprakstīts šā lēmuma pielikumā.
3. Kodi, kas norāda uz atbilstīgo tiesību ierobežojumu, ir saskaņoti ES kodi, kā norādīts Direktīvas 2006/126/EK I pielikumā.
4. Savstarpējas atzīšanas princips, kā noteikts Direktīvas 2006/126/EK 2. panta 1. punktā, netiek piemērots vadītāja apliecību valsts kategorijām.
4. pants
Lēmumu 2013/21/ES atceļ no dienas, kad stājas spēkā šis lēmums.
5. pants
Šis lēmums ir adresēts dalībvalstīm.
Briselē, 2014. gada 20. martā

Labels: 7
8
18
15